सो, राहुल जब सियासत का ककहरा सीख रहे थे, तब तक मोदी तो आडवाणी की रथ यात्रा करा चुके थे, गुजरात के दंगों से फ़ारिग हो चुके थे और भाजपा की प्रादेशिक राजनीति में अपने कई शिल्पियों को ठिकाने लगा चुके थे। उठापटक, फ़रेब और गच्चेबाज़ी की यह सिफ़त तो राहुल में आज तक नहीं आई है। ऐसे में नरेंद्र मोदी से राहुल गांधी का सचमुच कैसे कोई मुक़ाबला हो सकता था? मगर फिर भी अगर राहुल के पंद्रह मिनट आज मोदी को ताताथैया करा रहे हैं तो क्या आप इसे तिकड़मों पर तन्मयता और लंतरानी पर लोकाचार की जीत नहीं मानेंगे? भारतीय राजनीति का इससे सुखद दौर क्या हो सकता है कि नरेंद्र मोदी के लटकों-झटकों को देख कर मजनूं के टीले पर जा बैठे लोग चार साल बीतते-बीतते राहुल गांधी की अ-राजनीतिक शैली के पथ-गामी हो गए!